Lone Dybkjær (RV), 2009-12-09:
Til fru Vivi Kiers sidste bemærkning vil jeg bare sige, at det jo er nemt at gøre folk tilfredse, hvis man forgylder dem.
Det andet, jeg vil sige, er, at Det Radikale Venstre har været og er fortsat tilhænger af nedsat skat på arbejde, og derfor har vi også haft forslag fremme om at sænke topskatten.
Men vi er ikke gået ind for regeringens skattelettelsespakke i den form, den havde.
Det er mere for en ordens skyld, jeg siger det.
Jeg må også konstatere, at fru Vivi Kier åbenbart siger, at Rigsrevisionen siger det rene pladder.
Jeg synes, det er vigtigt at få konstateret, at De Konservative har den kritik af Rigsrevisionen, så på et tidspunkt bliver vi jo nødt til at spørge, hvad De Konservative egentlig mener om Rigsrevisionen i den nuværende form.
Tilbage til forespørgselsdebatten.
Det Radikale Venstre, og det vil jeg bare sige, fordi det har været rejst, har ikke sat spørgsmålstegn ved, om loven er overholdt.
Det er ikke det, vi diskuterer.
Vi diskuterer udelukkende, om loven har medført nogle udgifter, som er unødvendige, og om man kunne have udvist mere rettidig omhu for nu at bruge et sprog, som regeringen og regeringspartierne muligvis forstår.
Det Radikale Venstre er heller ikke imod privathospitaler, vi mener bare ikke, de skal forgyldes.
Det Radikale Venstre er også tilhænger af udbud, men det er klart, at man skal have nogle fornuftige udbud, og det skal jo ikke være sådan, at man i løbet af en måned efter udbudet ikke sidder med den nødvendige kapacitet.
Det mener vi sådan set er rimelig sund fornuft, og derfor er vi også noget chokerede over det, der står i gårsdagens avis om, at hospitalernes operationsstuer står tomme.
Det vil vi selvfølgelig spørge mere ind til, for det er klart, at det virker, som om der ikke har været tale om en fornuftig udbudssituation, men det skal vi ikke tage op som diskussion i dag.
Et af problemerne ved dagens debat er jo, at der eksisterer den myte, at regeringen passer på borgernes penge.
Det er en stor illusion, og hvis man er i tvivl om det, kan man bare se på statsfinanserne for dette og det kommende år.
Pengene fosser ud af statskassen.
Det er jo realiteten.
Så siger regeringen, at det er finanskrisen.
Sludder og vrøvl, det er ikke kun finanskrisen, der er et stort strukturelt underskud, som regeringen ikke vil forholde sig til.
Når jeg nævner det, er det jo, fordi det, der gør den her debat vanskelig, er, at man ikke tror på Rigsrevisionen, for man bliver ved med at sige, at regeringen da ikke kan smide penge ud sådan uden videre.
Men det gør regeringen, pengene fosser ud af statskassen.
Samtidig beskylder de os andre for at være socialister.
Det er jo den myte, man spinder, nemlig at man selv passer på pengene, og at vi andre sløser med pengene.
Det er klart, det er det, vi er oppe imod, og det er det, der gør debatten vanskelig.
På et eller andet tidspunkt håber jeg, det går op for et flertal i den danske befolkning, at det er sådan, det forholder sig.
Det er så ikke første gang, vi ser, at en borgerlig regering ikke passer på pengene, men det, vi har set, er noget af det mest eklatante i nyere tid.
Det, vi skal forholde os til i dag, er, at regeringen altså også har sløset med pengene, når det drejer sig om aftalerne med de private hospitaler.
Det er det, Rigsrevisionen skriver, og de, der ligesom ikke accepterer det, accepterer så heller ikke Rigsrevisionen og heller ikke Rigsrevisionens rolle i det her samfund
Rigsrevisionen har i et fornyet svar sagt, at regeringen ikke har forholdt sig til det, Rigsrevisionen siger, nemlig at der er blevet brugt for mange penge.
Tiden tillader ikke, at jeg står og citerer Rigsrevisionen her, men det er jo sådan set det, det hele handler om, nemlig at Rigsrevisionen i sine konkluderende bemærkninger har sagt: Der finder og har fundet overbetaling sted, og det behøvede jo ikke at være tilfældet.
Det er derfor, man roligt kan sige, at regeringen sløser med borgernes penge.
Nu er sundhedsministeren jo fra De Konservative og ikke fra Venstre, men jeg synes måske, at det kunne være nyttigt at nævne, at der netop i dag er en anmeldelse i Information, hvor overskriften er: »Den tøjlesløse ærgerrighed«.
Den påviser, at det sådan set ikke er en ny situation, at Venstre sløser med pengene.